section_heading: Srednji vijek
paragraph_text: Godine 1164. Bologna je ušla u Lombardski savez protiv Fridrika I. Barbarosse, a 1256. god. grad je proglasio Legge del Paradiso („Rajski zakon”) koji je ukinuo kmetstvo i ropstvo, te otkupio preostale robove javnim novcem. U to vrijeme u Bologni je živjelo između 50.000 i 70.000 ljudi, što je grad činilo šestim ili sedmim po veličini u Europi nakon Konstantinopola, Córdobe, Pariza, Venecije, Firence i možda Milana. Centar grada bio je šuma tornjeva i procjenjuje se da je bilo preko 100 obiteljskih tornjeva vodećih obitelji, crkvenih tornjeva i tornjeva javnih zgrada koje je oblikovalo gradsku vedutu.